Hei, denne artikkelen er over ett år gammel og kan inneholde utdatert informasjon

- Politiet ser veldig strengt på slike saker. De fleste beslagene av cannabisfrø ender med straff, sier Jon Aspelund, kontorsjef ved tollregion Oslo og Akershus, til NRK.

Likevel tar mange sjansen på å importere de ulovlige frøene via postordre fra utlandet. I 2011 ble det gjort 343 slike beslag. I 2012 økte tallet til 496, mens det ligger an til et noe mindre beslag i år.

- Beslag av cannabisfrø har holdt seg stabilt de siste tre årene, men jeg synes antall beslag er høyt. Det er jo mange frø i hver sending, sier Aspelund.

En 27 år gammel mann fra Finnmark ble nylig dømt til 30 dagers fengsel og en bot på 10.000 kroner. Det skjedde etter at Tollvesenet stoppet to brev fulle av cannabisfrø på vei til mannens adresse i vår. (NTB)